་སྟོན་པར་བྱེད་པ་ལ། ཀློག་པ་དང་ནི་ཁ་དོན་པས། །བཟླས་བརྗོད་ཕན་ཡོན་ཆེ་བར་གསུངས། །ཞེས་པ་འདི་བྱུང་། དྲི་བ་བཅུ་གསུམ་པ་ནི། རྩེ་ཅིག་བསྒྲུབ་པ་བྱེད་པ་ལ། །ལམ་གྱི་བགྲོད་ཚུལ་གང་གི་བདེ། །ཞེས་ཞུས་པའི་ལན་དེ་སྟོན་པར་བྱེད་པ་ལ། དམ་ཚིག་སྡོམ་པའི་གཞི་བརྟན་ཅིང་། །བསྐྱེད་པའི་རིམ་པ་མཉམ་གཞག་ནས། །རྗེས་ཐོབ་བདག་གཞན་ལྷར་རིག་པས། །ལོངས་སྤྱོད་པ་ཡི་མཆོད་པས་མཆོད། །སྔགས་ཀྱིས་རྒྱལ་བའི་ཐུགས་བསྐུལ་ཞིང་། །དགེ་ཀུན་གཞན་གྱི་དོན་དམིགས་ནས། །སྨོན་ལམ་བཟང་པོས་ཡོངས་བསྒྱུར་བ། །རྒྱ་ཆེན་བསྒྲུབ་པའི་རིམ་པ་སྟེ། །རང་སེམས་གདོད་ནས་རྣམ་དག་པ། །བླ་མའི་ཐུགས་དང་གཉིས་མེད་པར། །ཤེས་ནས་རྟག་ཏུ་མཉམ་འཇོག་པ། །ཟབ་མོ་བསྒྲུབ་པའི་རིམ་པ་ཡིན། །ལུས་ལ་གནད་དུ་བསྣུན་པའི་ཐབས། །ཤིན་ཏུ་ཟབ་མོ་ཡོད་མོད་ཀྱིས། །བསྒྲུབ་པ་དཀའ་ཞིང་གེགས་མང་བས། །རེས་ཅིག་མོས་པ་ཙམ་དུ་བྱ། །ཞེས་པ་འདི་བྱུང་། དྲི་བ་བཅུ་བཞི་པ་ནི། ལམ་ལ་འབད་པར་བྱེད་པའི་ཚེ། །དགེ་སྦྱོར་ཁྲིགས་ཆར་ཇི་ལྟར་བགྱི། །ཞེས་ཞུས་པའི་ལན་དེ་སྟོན་པར་བྱེད་པ་ལ། ཐོ་རངས་རླུང་སེམས་དྭངས་པའི་ཕྱིར། །ཟབ་མོའི་ཏིང་འཛིན་བསྒོམ་པར་བྱ། །ལངས་ནས་ཁྲུས་སོགས་སྔོན་འགྲོ་བས། །ཡན་ལག་བདུན་པས་བདག་རྒྱུད་སྦྱངས། །ཆོས་བཞིན་ཁ་ཟས་ལེགས་སྤྱད་དེ། །ཉིན་པར་ཁ་དོན་བཟླས་བརྗོད་དང་། །གཏོར་མ་ཆུ་སྦྱིན་ལ་སོགས་པས། །གཙོ་བོར་ལུས་ངག་དགེ་སྦྱོར་བྱ། །སྲོད་ལ་ཐུབ་པས་བདུད་བཏུལ་ཕྱིར། །སྲུང་བའི་འཁོར་ལོ་བརྟན་བསྒོམས་ནས། །རིམ་གཉིས་བཟླས་བཅས་སྔོན་འགྲོ་བས། །མདུན་གྱི་ཏིང་འཛིན་དཀྱིལ་འཁོར་ལ། །དབང་བསྐུར་རིན་ཆེན་བླང་བར་བྱ། །ཉལ་བའི་རྣལ་འབྱོར་དང་འབྲེལ་བའི། །འཆི་ཁ་མ་ཡི་གདམས་ངག་ནི། །གཉིད་ལོག་ཚེ་ནའང་བསྒོམ་བྱ་ཞིང་། །འདུན་པ་སྔོན་དུ་འགྲོ་བ་ཡིས། །རྨི་ལམ་ན་ཡང་ཆོས་རྣམས་ཀུན། །རྨི་ལམ་ཉིད་དུ་ཤེས་བྱ་ཞིང་། །དེར་ཡང་ལྷ་དང་བླ་མ་དང་། །བདག་ཉིད་རྗེས་སུ་དྲན་པར་བྱ། །གསད་པའི་ཚེ་ན་འོད་གསལ་ལས། །ཟུང་འཇུག་ཆེན་པོར་ལྡང་བར་བྱ། །དུས་རྣམས་ཀུན་ཏུ་བླ་མ་དང་། །འབྲལ་མེད་ལམ་གྱི་སྙིང་པོ་ཡིན། །ཉམས་སུ་བླང་བའི་རིམ་པ་འདིས། །རྣལ་འབྱོར་དུས་ཀུན་འདའ་བར་བྱ། །ཞེས་པ་འདི་བྱུང་། དྲི་བ་བཅོ་ལྔ་པ་ནི། བསྐྱེད་རིམ་རྟོག་པ་ཡིན་པས་ན། །འཆིང་འགྱུར་བྱ་བ་ཇི་ལྟར་ལགས། །ཞེས་ཞུས་པའི་ལན་དེ་སྟོན་པར་བྱེད་པ་ལ། བསྐྱེད་རིམ་རྟོག་པ་ཡིན་མོད་ཀྱི། །ཁྱིའུས་ཁྱིའུ་འབྱིན་པ་བཞིན། །རྟོག་པས་རྟོག་པ་སེལ་བར་བྱེད། །གྲོལ་བའི་ཐབས་ཀྱི་མཆོག་ཡིན་ནོ། །ཞེས་པ་འདི་བྱུང་། དྲི་བ་བཅུ་དྲུག་པ་ནི། རིག་པའི་དབང་ལྔ་བསྐུར་བའི་རྫས། །མཚོན་བྱེད་སོ་སོར་ཇི་ལྟར་སྦྱོར། །ཞེས་ཞུས་པའི་ལན་དེ་སྟོན་པར་བྱེད་པ་ལ། རིག་པའི་དབང་ལྔ་བསྐུར་བའི་རྫས། །ཡེ་ཤེས་ལྔ་ཡི་མཚོན་བྱེད་ཡིན། །འདི་ཡི་རྒྱུ་མཚན་མང་མོད་ཀྱིས། །མདོར་བསྡུས་དེ་ཙམ་ཤེས་པར་གྱིས། །ཞེས་པ་འདི་བྱུང་། དྲི་བ་བཅུ་བདུན་པ་ནི། རྒྱལ་བ་རིགས་ལྔ་གསུངས་པ་ནི། །ལོངས་སྐུའམ་སྤྲུལ་སྐུ་གང་དུ་བཞེད། །ཅེས་ཞུས་པའི་ལན་དེ་སྟོན་པར་བྱེད་པ་ལ། ཡེ་ཤེས་ལྔ་ནི་མཚོན་པའི་ཕྱིར། །རིགས་ལྔ་མཆོག་གི་སྤྲུལ་པ་སྟེ། །གདུལ་བྱ་མཆོག་ལ་དེ་ལྟར་སྣང་། །ལོངས་སྐུར་བཤད་པ་མཆོག་ལ་དགོངས། །ཞེས་པ་འདི་བྱུང་། དྲི་བ་བཅོ་བརྒྱད་པ་ནི། རིགས་ལྔ་ཆོས་གོས་གཙུག་ཏོར་ཅན། །ལོངས་སྐུའམ་སྤྲུལ་སྐུ་གང་དུ་བཞེད། །ཅེས་ཞུས་པའི་ལན་དེ་སྟོན་པར་བྱེད་པ་ལ། རིགས་ལྔ་དགེ་སྦྱོང་ཆ་ལུགས་སུ། །དམ་པའི་གསུང་ལས་བྱུང་བ་ཐོས། །ལུང་ལས་བཤད་པ་ངས་མ་མཐོང་། །འོན་ཀྱང་དེ་ཉིད་བསྡུས་པ་ལས། །སངས་རྒྱས་བྱང་ཆུབ་སེམས་དཔའ་རྣམས། །ཇི་ལྟར་དགའ་བའི་སྐུ་དང་ནི། །ཆ་ལུགས་ཅན་ཞེས་གསུངས་པའི་ཕྱིར། །དགེ་སྦྱོང་ཚུལ་ལའང་འགལ་བ་མེད། །ཅེས་པ་འདི་བྱུང་། དྲི་བ་བཅུ་དགུ་པ་ནི། དམ་པ་རིགས་བརྒྱའི་དབྱེ་བ་འདི། །མདོར་བསྡུས་དབྱེ་ལུགས་གང་གིས་བྱེད། །ཅེས་ཞུས་པའི་ལན་དེ་སྟོན་པར་བྱེད་པ་ལ། སངས་རྒྱས་རིགས་ལྔ་རེ་རེའང་། །ཡེ་ཤེས་ལྔ་ལྔའི་བདག་ཉིད་ཅན། །ཡེ་ཤེས་རེ་རེས་གཞན་དོན་གྱིས། །དབྱེ་ན་ཚད་མེད་བཞི་བཞིའོ། །དེ་ཕྱིར་དེ་དག་རིགས་རྣམས་བརྒྱ། །འདི་ནི་འབྲས་བུའི་དབྱེ་བ་སྟེ། །རྒྱུ་དང་ལམ་ཡང་འདིས་དཔྱད་བྱ། །ཞི་བའི་ལྷ་ནི་བཞི་བཅུ་གཉིས། །ཁྲོ་བོ་ལྔ་བཅུ་རྩ་བརྒྱད་ལ། །དམ་པ་རིགས་བརྒྱ་ཡིན་ནོ་ཞེས། །རྙིང་མ་པ་རྣམས་སྨྲ་མོད་ཀྱི། །འཕགས་པའི་ཡུལ་ལས་བྱུང་བ་ཡི། །རྒྱུད་སྡེ་རྣམས་ལས་དེ་མ་གྲགས། །ཞེས་པ་འདི་བྱུང་། དྲི་བ་ཉི་ཤུ་པ་ནི། རྒྱལ་བའི་རྣམ་འཕྲུལ་གཅིག་ཉིད་ལ། །ལྷ་རྣམས་དངོས་གྲུབ་ཉེ་རིང་ཅི། །ཞེས་ཞུས་པའི་ལན་དེ་སྟོན་པར་བྱེད་པ་ལ། རྒྱལ་བའི་རྣམ་འཕྲུལ་གཅིག་ཉིད་ལས། །རྣམ་པ་རྟེན་ཅིང་འབྲེལ་འབྱུང་དང་། །བསྒྲུབ་པའི་ལས་ཀྱི་དངོས་གྲུབ་ལས། །ཉེ་རིང་འབྱུང་ཞིང་དེའང་ནི། །ཐུན་མོང་མིན་ལ་སྒྲོལ་མ་དང་། །ཐུན་མོང་ལ་བདེ་བའི་མཆོག །ཤིན་ཏུ་བསྒྲུབ་ཐག་ཉེ་འོ་ཞེས། །བླ་མ་མཆོག་གི་གསུང་ལས་འབྱུང་། །ཞེས་པ་འདི་བྱུང་། དྲི་བ་ཉེར་གཅིག་པ་ནི། སྒྲོལ་མ་ལྟ་བུའི་བསྒོམ་བཟླས་དང་། །བདེ་དགྱེས་དངོས་གྲུབ་ཁྱད་པར་ཅི། །ཞེས་ཞུས་པའི་ལན་དེ་སྟོན་པར་བྱེད་པ་ལ། སྒྲོལ་མ་ལ་སོགས་ཐུན་མོང་གི །དངོས་གྲུབ་བསྒྲུབ་པའི་ལྷ་རུ་གསུངས། །དགེས་རྡོར་བདེ་མཆོག་ལ་སོགས་པ། །མཆོག་གི་དངོས་གྲུབ་ཐོབ་བྱེད་ཡིན། །ཞེས་པ་འདི་བྱུང་། དྲི་བ་ཉེར་གཉིས་པ་ནི། ཕྱག་མཚན་བརྒྱད་ཀྱི་དབང་ཕྱུག་བརྒྱད། །དེ་བརྒྱད་ངོས་འཛིན་ཇི་ལྟར་ལགས། །ཞེས་ཞུས་པའི་ལན་དེ་སྟོན་པར་བྱེད་པ་ལ། དབང་ཕྱུག་བརྒྱད་ནི་ཟླ་གྲགས་ཀྱི། །རྣམ་གཞག་གཞན་དུ་བཤད་མོད་ཀྱིས། །ཕྱག་མཚན་བརྒྱད་ཀྱི་དག་པ་ནི། །མི་ཐུབ་ཟླ་བའི་ཞལ་སྔ་ནས། །ས་ནི་དང་པོར་ནོར་སྦྱིན་མཐའ། །ཞེས་གསུངས་དོན་ནི་འབྱུང་བཞི་དང་། །ཉི་ཟླ་ཚེ་དང་ནོར་རྣམས་ལ། །དབང་བསྒྱུར་བརྒྱད་ནི་དབང་ཕྱུག་བརྒྱད། །ཅེས་པ་འདི་བྱུང་། དྲི་བ་ཉེར་གསུམ་པ་ནི། བདག་གནས་རྣལ་འབྱོར་ཁྱད་པར་གང་། །ཞེས་ཞུས་པའི་ལན་དེ་སྟོན་པར་བྱེད་པ་ལ། བདག་གནས་རྣལ་འབྱོར་གསུམ་གསུངས་པ། །བདག་ནི་བསྒྲུབ་པ་ཉིད་ཡིན་ཏེ། །རྣལ་འབྱོར་ཏིང་ངེ་འཛིན་དུ་འདོད། །ཏིང་འཛིན་སྐྱེ་བའི་གེགས་བསལ་ཕྱིར། །རྣལ་འབྱོར་བསྲུང་བར་གསུངས་པ་ཡིན། །གནས་ནི་གང་དུ་བསྒྲུབ་པའི་ཡུལ། །ཞེས་པ་འདི་བྱུང་། དྲི་བ་ཉེར་བཞི་པ་ནི། བསྐྱེད་རིམ་དམིགས་པ་མི་གསལ་ན། །ཐབས་ཚུལ་གང་གིས་གསལ་བར་མཆིས། །ཞེས་ཞུས་པའི་ལན་དེ་སྟོན་པར་བྱེད་པ་ལ། ལྷ་ཡི་དམིགས་པ་གསལ་བའི་ཐབས། །སྤྱན་སོགས་སྐུ་ཡི་ཆ་ཤས་ལ། །གོམས་པར་བྱས་ནས་སློབ་པ་དང་། །བྲིས་པ་ལ་སོགས་མེ་ལོང་ལ། །ཤར་བའི་གཟུགས་བརྙན་ལ་དམིགས་ཏེ། །དེ་དང་འདྲ་བ་བསྒོམ་པ་ཡིས། །རིམ་ཀྱིས་དམིགས་པ་གསལ་བར་འགྱུར། །རྒྱས་པར་གཞན་ལས་ཤེས་པར་གྱིས། །ཞེས་པ་འདི་བྱུང་། དྲི་བ་ཉེར་ལྔ་པ་ནི། དབེན་པར་སྐྱོ་བ་སྐྱེས་པ་ན། །ཚུལ་ལུགས་ཇི་ལྟར་སྤྱད་པར་བགྱི། །ཞེས་ཞུས་པའི་ལན་དེ་སྟོན་པར་བྱེད་པ་ལ། སྙིང་རྗེ་བདེ་བ་བསྒོམ་པ་དང་། །ཁ་ན་མ་ཐོ་མེད་པ་ཡི། །འདོད་པའི་ཡོན་ཏན་སྤྱོད་པ་དང་། །ཆོས་ཀྱི་གཏམ་དང་མདོ་སོགས་ལ། །བལྟ་བས་སྐྱོ་བ་བསལ་བར་བྱ། །ཇི་ལྟར་འོས་པའང་རང་གིས་སྤྱད། །ཅེས་པ་འདི་བྱུང་། དྲི་བ་ཉེར་དྲུག་པ་ནི། ནད་དང་ཟུག་རྔུས་ཉེན་པ་ན། །གཉེན་པོ་ཉམས་ལེན་ཇི་ལྟར་ཡིན། །ཞེས་ཞུས་པའི་ལན་དེ་སྟོན་པར་བྱེད་པ་ལ། ནད་དང་ཟུག་རྔུ་གློ་བུར་གྱི། །ཉོན་མོངས་རྣམས་ཀྱི་གཉེན་པོར་ནི། །སྟོང་ཉིད་ཏིང་འཛིན་མཆོག་ཡིན་ཞེས། །ལྷག་བསམ་བསྟན་པའི་མདོ་ལས་གསུངས། །ཞེས་པ་འདི་བྱུང་། དྲི་བ་ཉེར་བདུན་པ་ནི། འཆི་བའི་འཇིགས་པས་གཏུགས་པ་ན། །ཉམས་ལེན་ཚུལ་ལུགས་གང་གིས་བདེ། །ཞེས་ཞུས་པའི་ལན་དེ་སྟོན་པར་བྱེད་པ་ལ། རང་ལུས་ལྷ་ཡི་གྲོང་ཁྱེར་ནས། །བླ་མ་རིགས་ཀྱི་བདག་པོ་ཡི། །སྐུ་ཡི་གཞལ་མེད་ཡིད་འོང་པར། །སྙིང་པོ་ཆུ་སྐྱེས་གདན་སྟེང་དུ། །གློག་གི་ཚུལ་གྱིས་རབ་འཇུག་ཅིང་། །དབྱིངས་ལས་ཡེ་ཤེས་ཇི་བཞིན་དུ། །སྐར་མདའི་ཚུལ་གྱིས་འདྲེས་གྱུར་ནས། །མི་རྟོག་པ་ལ་མཉམ་འཇོག་པ། །དུས་རྣམས་ཀུན་ཏུ་བསྒོམ་པར་བྱ། །གོམས་ནས་ཉིང་མཚམས་སྦྱར་ཚེ་བརྩམ། །འདི་ཤེས་པ་ལ་འཆི་བ་དང་། །གཤིན་རྗེའི་འཇིགས་པ་གྱི་ན་ཡིན། །ཞེས་པ་འདི་བྱུང་། དྲི་བ་ཉེར་བརྒྱད་པ་ནི། ཐེག་པ་དམན་ལ་ཞུགས་པ་ཡིས། །སངས་རྒྱས་གནས་སུ་གཏན་འགྱུར་རམ། །ཞེས་ཞུས་པའི་ལན་དེ་སྟོན་པར་བྱེད་པ་ལ། ཐེག་པ་ཆེ་ལ་བློ་ལོག་ནས། །ཐེག་དམན་ཁོ་ནར་ཞུགས་གྱུར་ན། །ཇི་སྲིད་དེ་ལས་མ་ལོག་ན། །དེ་སྲིད་དེ་ཡི་གེགས་སུ་འགྱུར། །མཐར་ཐུག་འཕགས་པ་གཉིས་ཀ་ཡང་། །སངས་རྒྱས་ཉིད་དུ་འགྱུར་རོ་ཞེས། །དམ་ཆོས་པདྨ་དཀར་ལ་སོགས། །ངེས་པའི་དོན་གྱི་མདོ་ལས་གསུངས། །སོ་སོ་ཐར་པའི་སྡོམ་པ་སོགས། །ཐེག་ཆེན་ལམ་གྱི་ཡན་ལག་ཏུ། །བྱེད་ན་དེ་ཡི་གྲོགས་སུ་འགྱུར། །ཕལ་ཆེར་ཀུན་སློང་དབང་ཡིན་ནོ། །ཞེས་པ་འདི་བྱུང་། དྲི་བ་ཉེར་དགུ་པ་ནི། དམིགས་མེད་སྙིང་རྗེ་ཆེན་པོ་དེ། །དུས་ཚོད་གང་དུ་སྐྱེ་བར་འགྱུར། །ཞེས་ཞུས་པའི་ལན་དེ་སྟོན་པར་བྱེད་པ་ལ། དམིགས་མེད་སྙིང་རྗེ་མཚན་ཉིད་པ། །རབ་དགའི་ས་ལ་སྐྱེ་བར་བཤད། །ཆ་མཐུན་ད་ལྟའང་འབྱུང་བ་སྲིད། །མཐར་ཕྱིན་སངས་རྒྱས་འབའ་ཞིག་ལ། །ཞེས་པ་འདི་བྱུང་། དྲི་བ་སུམ་ཅུ་པ་ནི། རྒྱལ་བའི་སྐུ་གསུམ་རྣམ་དག་དེ། །མདོར་བསྡུས་ཇི་ལྟར་བཞེད་པ་ལགས། །ཞེས་ཞུས་པའི་ལན་དེ་སྟོན་པར་བྱེད་པ་ལ། ཆོས་སྐུ་རྒྱལ་བའི་རང་བཞིན་ཏེ། །ལོངས་སྐུ་ཚོགས་གཉིས་རྫོགས་པའི་རྟགས། །སྤྲུལ་སྐུ་དེ་ཡི་རྣམ་སྤྲུལ་ཡིན། །མི་འདྲའི་རྣམ་གཞག་བཤད་པ་མང་། །ཞེས་པ་འདི་བྱུང་། དེ་ཡན་གྱིས་གཉིས་པ་གཞུང་གི་དོན་ལ་དྲི་བ་ཁྱད་པར་ཅན་སུམ་ཅུ་ཞུས་པ་ལ་དེ་དང་མཐུན་པའི་དྲི་ལན་ངོ་མཚར་རྨད་དུ་བྱུང་བ་སུམ་ཅུ་གནང་བའི་ཚུལ་རྣམས་ལེགས་པར་བཤད་ཟིན་ནས། ད་ནི་གསུམ་པ་མཇུག་གི་དོན་ལ་གསུམ། ཆོས་ཀྱི་ཟབ་གནད་གསུམ་ཚན་ལྔ་རུ་བསྡུས་ཏེ་བསྟན་པ་དང་། དྲིས་ལན་མཛད་པའི་དགེ་བ་སངས་རྒྱས་ཀྱི་སར་བསྔོ་བ་དང་། དྲིས་ལན་མཛད་པ་པོའི་གང་ཟག་གནས་བཅས་ལ་འཕྲོས་དོན་ཞལ་གདམས་དང་བཅས་ཏེ་བསྟན་པ་རྣམས་སུ་ཡོད་པ་ལས། དང་པོ་ཆོས་ཀྱི་ཟབ་གནད་གསུམ་ཚན་ལྔ་རུ་བསྡུས་ཏེ་བསྟན་པ་དེ་ཉིད་སྟོན་པར་བྱེད་པ་ལ། ཚུལ་ཁྲིམས་བྱང་སེམས་དམ་ཚིག་གསུམ། །གཞི་ཡིན་ཕྱིར་ན་བརྟན་པར་བྱ། །དད་དང་སྙིང་རྗེ་འདུན་པ་གསུམ། །སྔོན་འགྲོ་ཡིན་ཕྱིར་སྔོན་དུ་བསྒོམ། །ལྷ་དང་བླ་མ་རང་རིག་གསུམ། །དངོས་གཞི་ཡིན་ཕྱིར་མཉམ་པར་གཞག །བསྔོ་བ་སྨོན་ལམ་རྗེས་དྲན་གསུམ། །མཇུག་བསྡུ་ཡིན་ཕྱིར་མཇུག་ཏུ་བྱ། །སྒྱུ་མ་སྟོང་ཉིད་ཟུང་འཇུག་གསུམ། །ཁྱབ་བྱེད་ཡིན་ཕྱིར་ཀུན་རྒྱས་གདབ། །གསུམ་ཚན་ལྔ་རུ་སྤེལ་བ་ཡི། །ཆོས་ཚུལ་བཅུ་དང་ལྔ་ཕྲག་གཅིག །རྗེས་སུ་སློབ་མའི་གང་ཟག་ལ། །ནོར་གྱི་སྙིང་པོ་བྱིན་པ་ཡིན། །ཞེས་པ་འདི་བྱུང་། གཉིས་པ་དྲིས་ལན་མཛད་པའི་དགེ་བ་སངས་རྒྱས་ཀྱི་སར་བསྔོ་བ་དེ་ཉིད་སྟོན་པར་བྱེད་པ་ལ། དེ་ལྟར་ཁྱོད་ཀྱིས་ང་ལ་དྲིས་པའི་ལན། །དྲིས་ལན་ལུང་གི་ཚུལ་བཞིན་བཤད་པ་ཡི། །དགེ་བ་གང་དེས་འགྲོ་བ་མ་ལུས་ཀུན། །ཆོས་ཀྱི་རྒྱལ་པོའི་གོ་འཕང་ཐོབ་པར་ཤོག །ཅེས་པ་འདི་བྱུང་། གསུམ་པ་དྲིས་ལན་མཛད་པའི་གང་ཟག་གནས་བཅས་འཕྲོས་དོན་ཞལ་གདམས་དང་བཅས་ཏེ་སྟོན་པ་ལ། ལྡན་གྱི་ཡུལ་དུ་སྐྱེས་པའི་བློ་གསལ་བའི་དགེ་སྦྱོང་དབང་ཕྱུག་འབུམ་ཞེས་བྱ་བས་དྲིས་པ་ལས། འཕགས་པས་ལན་དུ་བཏབ་པའི་རབ་ཏུ་བྱེད་པ་ཤིང་ཕོ་བྱི་བའི་ལོ་སྟོན་ཟླ་ར་བའི་ཚེས་ཉི་ཤུ་ལ་ཚལ་མདོར་སྦྱར་བའོ། །འདིར་གསང་སྔགས་ཀྱི་ཚུལ་གཙོ་ཆེར་འབྱུང་བས་དབང་བསྐུར་མ་ཐོབ་པ་རྣམས་ལ་བསྟན་པར་མི་བྱའོ། །ཞེས་པ་འདི་བྱུང་། དེ་རྣམས་ཀྱིས་ས་གསུམ་གྱི་བླ་མ་འགྲོ་བའི་མགོན་པོ་ཆོས་ཀྱི་རྒྱལ་པོ་འཕགས་པ་རིན་པོ་ཆེ་ལ་ལྡན་མ་དབང་ཕྱུག་འབུམ་གྱིས་དྲི་བ་ཞུས་པའི་དྲིས་ལན་རྣམ་པར་ངེས་པ་ཞེས་བྱ་བའི་དོན་འགྲེལ་ཁོག་ཕུབ་མཐོང་བ་རབ་དགའ་ཞེས་བྱ་བ་མ་ལུས་པ་བཤད་ཟིན་ཏོ། །འདིར་སྨྲས་པ། འཛམ་གླིང་བྱང་ཕྱོགས་ཆོས་སྲིད་དཔལ་འབྱོར་གྱིས། །རྫོགས་ལྡན་བདེ་ལ་བཀོད་པའི་བཀའ་དྲིན་ཅན། །ཆོས་ཀྱི་རྒྱལ་པོ་འཕགས་པའི་གསུང་རབ་ཀྱི། །དོན་འགྲེལ་འདི་ནི་སྔགས་འཆང་ས་སྐྱ་པ། །ངག་དབང་ཀུན་དགའ་བསོད་ནམས་ཞེས་བྱ་བས། །རྗེ་བཙུན་གོང་མའི་གསུང་རབ་རྒྱ་མཚོ་ལ། །ཤེས་ནས་དད་པ་ཐོབ་པ་གང་དེས་སྦྱར། །བསོད་ནམས་འདི་ཡིས་བདག་ཅག་དཔོན་སློབ་རྣམས། །དུས་འདིར་ཚེ་རིང་ནད་མེད་བསམ་དོན་ཀུན། །སྔར་བཞིན་འབད་སྩོལ་མེད་པར་ལྷུན་གྲུབ་སྟེ། །ས་སྐྱ་པ་ཡི་བསྟན་པ་རབ་རྒྱས་ཤིང་། །ཕྱི་མ་ཐོགས་མེད་བདེ་བ་ཅན་བགྲོད་ཤོག །ཅེས་པ་འདི་ཡང་ཤིང་མོ་གླང་གི་ལོ་ཟླ་བ་གཉིས་པའི་ཡར་ངོའི་ཚེས་ལ་དཔལ་ས་སྐྱ་པ་སྔགས་འཆང་ངག་དབང་ཀུན་དགའ་བསོད་ནམས་ཀྱིས་དཔལ་ས་སྐྱའི་བཞི་ཐོག་བླ་བྲང་དུ་སྦྱར་བ་འདིས་འཕྲལ་དང་ཡུན་དུ་དགེ་ལེགས་སུ་གྱུར་ཅིག །སརྦ་མངྒ་ལཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།

ཨ་མྱེས་ཞབས།
འཕགས་པ་རིན་པོ